Vuoden Vera –palkinto
Vammaisten lasten ja nuorten osallisuuden edistämisestä

Vammaisten lasten ja nuorten tukisäätiö viettää yhdessä Ruskiksen oppimis- ja ohjauskeskuksen kanssa 125-vuotisjuhlaa vuonna 2014. Säätiön perusti vuonna 1889 helsinkiläinen opettaja ja nais- ja yhdistysaktivisti Vera Hjält yhdessä ystäviensä kanssa. Uuden ’Raajarikkoisten auttamisyhdistyksen’ tehtävänä oli auttaa ja tukea vammaisia lapsia ja nuoria, jotta he saisivat koulutusta ja mahdollisuuden ansaita elantonsa työllä.

Juhlavuoden kunniaksi Vamlas ja Ruskis palkitsevat Vuoden Vera –palkinnolla henkilön tai yhteisön, joka on edistänyt merkittävästi vammaisten lasten ja nuorten yhdenvertaisuutta ja osallisuutta yhteiskunnassa. Kyseessä toi olla teko tai käytäntö, uusi innovaatio tai uusia näkökulmia ja mahdollisuuksia avaava toiminta.

**Juhlavuoden suojelija Jenni Haukio jakaa palkinnon**

Palkinnon tulee luovuttamaan juhlavuoden suojelija, tasavallan presidentin puoliso Jenni Haukio. Palkintoraatiin kuuluvat vammaisfoorumin puheenjohtaja Merja Heikkonen, asiantuntija Tuomas Tuure, historioitsija Tuula Vuolle-Selki, rehtori Leena Airaksinen ja toiminnanjohtaja Pauliina Lampinen.

**Juhlapaneeli ’ ’Vammaisten lasten ja nuorten osallisuuden mahdollisuudet ja reunaehdot’**

Palkinnon kunniaksi järjestetään juhlapaneeli Helsingin yliopiston ’Justice through education’ pohjoismaisen huippututkimusryhmän kanssa. Paneelin tavoitteena on lisätä keskustelua vammaisten lasten ja nuorten osallisuudesta sekä edistää vammaistutkimuksen ja feministisen tutkimuksen vuoropuhelua.

Paneeliin puheenjohtajana toimii Helsingin yliopiston vammaistutkimuksen professori Simo Vehmas. Keskustelijoina ovat dosentti Anna-Liisa Salminen Kelan tutkimusosastolta, FT Hanna Väätäinen Helsingin yliopistolta, VTT Sonja Miettinen Kehitysvammaliitosta ja FT Katariina Hakala Kehitysvammaliitosta.

**Palkinnonjako ja juhlapaneeli 11.4.**

Palkinnonjakotilaisuus ja juhlapaneeli järjestetään perjantaina 11.4. klo 14-16 Helsingin yliopiston Minervatorilla (Siltavuorenpenger 5 A)

Tilaisuuden päätteeksi on mahdollisuus vapaaseen verkostoitumiseen.

**Ilmoittautumiset**

[www.jokaiselleonpaikkansa.fi](http://www.jokaiselleonpaikkansa.fi)

ja lisätietoja: Laila Saaripalo@vamlas.fi

**Vuoden Vera –palkinnon ja paneelin asiantuntijat:**

**Palkintoraati**

**Merja Heikkonen**, Vammaisfoorumin puheenjohtaja, Näkövammaisten keskusliiton järjestöpäällikkö ja aktiivinen vaikuttaja

**Tuula Vuolle-Selki**, FT, historioitsija. Kirjoittanut mm. ’Kohti itsenäistä elämää –Vammaisten lasten ja nuorten tukisäätiö 120 vuotta’ kirjan

**Tuomas Tuure**, kehityskoordinaattori Kynnys ry:ssä, Vihreä aktivisti ja keskustelija

**Leena Airaksinen**, Ruskiksen oppimis- ja ohjauskeskuksen rehtori

**Pauliina Lampinen**, Vammaisten lasten ja nuorten tukisäätiön toiminnanjohtaja

**Paneeli**

**Simo Vehmas pj.**, KT, vammaistutkimuksen professori Helsingin yliopisto

 Simo Vehmas on erikoistunut vammaisuuden teoreettisiin ja filosofisiin kysymyksiin. Hän toimii myös Pohjoismaisen vammaistutkimusverkoston NNDR:n puheenjohtajana. Vehmas on aiemmin toiminut Jyväskylän yliopistossa erityispedagogiikan professorina.

**Anna-Liisa Salminen**, PhD, dosentti Kelan tutkimusosasto,
 Anna-Liisa Salminen on tutkimuksissaan kiinnostunut kuntoutuksen arviointiin ja vaikuttavuuteen sekä toiminnan merkitykseen ihmisen terveyden ja hyvinvoinnin edistämisessä ja osoittamisessa. Uusimpia julkaisuja mm. ’Kuntoutus näkövammaisen nuoren itsenäistymisen tukena’.

**Hanna Väätäinen**, FT Helsingin yliopisto.
 Hanna Väätäinen työskentelee musiikin ja tanssin tutkijana projektissa nimeltä "Deleuzian Music Research". Tutkimuksissaan hän keskittyy siihen, kuinka liike ja liikkuminen voivat toimia tutkimusvälineinä filosofisten käsitteiden rinnalla.

**Sonja Miettinen,** VTT Kehitysvammaliitto

 Sonja Miettinen tutkii tällä hetkellä omaishoitoa. Tutkimuksessa etsitään tapaa sovittaa yhteen hoivaajan ja hoivattavan näkökulmat. Tärkeitä teemoja ovat itsemääräämisoikeus ja tasa-arvoinen osallisuus yhteisössä ja yhteiskunnassa.

**Katariina Hakala,** FT Kehitysvammaliitto

 Katariina Hakalan tutkimus kohdistuu kehitysvammaisten palvelujärjestelmään ja auttamisen ja tukemisen arkisiin käytäntöihin. Keskeisenä teemana on vammaisten henkilöiden ihmisoikeuksien toteutuminen: täysivaltainen kansalaisuus, itsemääräämisoikeus ja tasa-arvoinen osallisuus yhteisössä ja yhteiskunnassa.

**Järjestelytoimikunta**

**Pauliina Lampinen, Vammaisten lasten ja nuorten tukisäätiö**

**Sirpa Lappalainen, Helsingin yliopisto**

**Kristiina Brunila, Helsingin yliopisto**

**Aarno Kauppila, Helsingin yliopisto**